‘VTE’แรลลีเก็งซื้อเหมืองเสริมรายได้
หุ้นวินเทจฯ วิ่งแรลลี ตีขึ้นมาเก็งกำไรข่าวทำธุรกิจใหม่ “เหมืองถ่านหิน”
14 ก.ย. 2555

หุ้นวินเทจฯ วิ่งแรลลี ตีขึ้นมาเก็งกำไรข่าวทำธุรกิจใหม่ “เหมืองถ่านหิน” 
ราคาหุ้นบริษัท วินเทจ วิศวกรรม (VTE) ปรับตัวขึ้นต่อเนื่องท่ามกลางมูลค่าซื้อขายหนาแน่น ซึ่งในช่วง 3 วันที่ผ่านมา จาก 3.08 บาท ล่าสุดวันที่ 13 ก.ย. ระหว่างวันขึ้นมาแตะ 3.54 บาท ก่อนจะอ่อนตัวลงปิด 3.28 บาท ลดลง 0.08 บาท มูลค่าซื้อขาย 73.43 ล้านบาท 
แหล่งข่าวจากผู้ถือหุ้น VTE เปิดเผยว่า ราคา VTE ปรับตัวขึ้นมาต่อเนื่องทะลุ 3 บาท เกิดจากแรงซื้อของนักลงทุนที่เข้ามาเก็งกำไร ธุรกิจใหม่ของบริษัทที่อยู่ระหว่างเจรจาซื้อเหมืองถ่านหินในต่างประเทศแห่งหนึ่ง เพื่อทำธุรกิจเพิ่มเติมเสริมจากธุรกิจหลักรับเหมาก่อสร้าง คาดว่าภายใน 1-2 เดือนนี้ น่าจะสรุปและเรียกประชุมผู้ถือหุ้นเพื่อขออนุมัติการลงทุน
“วินเทจจะลงทุนตรงซื้อเหมืองถ่านหินนี้ ไม่ได้ใช้แคปปิตอล คอร์ เป็นตัวเพิ่มรายได้ โดยวินเทจจะเข้าไปถือหุ้นบางส่วนและได้สิทธิบริหารจัดการเหมืองถ่านหินทั้งหมด” ผู้ถือหุ้น กล่าว 
สำหรับบริษัท แคปปิตอล คอร์ จะเป็นบริษัทลูกที่ใช้ดูแลการลงทุนทั้งในประเทศและต่างประเทศ 
นายโสรัจ โรจนเบญจกุล ประธาน เจ้าหน้าที่บริหาร บริษัท วินเทจ วิศวกรรม กล่าวว่า ราคาหุ้น VTE ที่ปรับตัวขึ้นมา มาจากการเก็งกำไรของนักลงทุน สะท้อนปัจจัยโดยรวมของบริษัทที่ดีขึ้น คาดผลประกอบการปีนี้จะเติบโตต่อเนื่องจากปีก่อน หลังจากมีงานในมือแล้วกว่า 700 ล้านบาท ทยอยรับรู้รายได้ต่อเนื่อง ตามแนวโน้มการเติบโตของอสังหาริมทรัพย์ และเตรียมยื่นประมูลอีกจำนวนมาก 
“ส่วนหนึ่งที่หุ้นปรับตัวขึ้นมา น่าจะได้รับผลดีจากภาวะตลาดหุ้นที่สดใสและสะท้อนผลประกอบการที่ดีขึ้นของวินเทจ” นายโสรัจ ตั้งเป้ารายได้ปี 2556 (สิ้นสุด มิ.ย. 2556) เติบโต 20% จากปีก่อนที่ทำได้ 564 ล้านบาท